“Krokodil wat vrou vang was ŉ reus” | Maroela Media
Thys en Dorette Cronjé
Maroela Media het vroeër Dinsdag berig hul dogter, Danelle (in haar 30s), is Maandag deur ŉ krokodil by Shakawe by die Okavango-rivier aangeval. Lees meer hier.
Ds. Malan van Ryn, ŉ predikant van die Gereformeerde Kerk Pretoria-Noord wat die egpaar jaarliks besoek, het Dinsdag aan Maroela Media gesê Danelle is geskei en was saam met haar 12-jarige dogter, Arielle, en vriende by Shakawe vir ŉ vakansie. “Danelle woon in Maun en was saam met vriende by die rivier,” het ds. Van Ryn gesê.
Volgens Ryn het Arielle en ŉ maatjie gestaan en visvang toe Danelle by hulle gaan staan het. “Dit was glo baie warm. Danelle het in die rivier in geloop en in baie vlak water gaan sit om af te koel. Die volgende oomblik het ŉ reuse krokodil haar gegryp. Die breedte van die krokodil se rug was omtrent ŉ meter.”
Die krokodil het haar gegryp en in die diep water ingetrek. Volgens Van Zyl soek plaaslike owerhede nog na Danelle se liggaam.
Thys (in sy 80s) is Danelle se stiefpa. Thys en Dorette (in haar 70s) het mekaar sowat 20 jaar gelede tydens ŉ toer in Botswana ontmoet. Albei was in daardie stadium enkellopend. “Thys het die pap vir die toergroep gemaak en Dorette was die toergids. Ná hul ontmoeting het hulle getrou en ŉ sendingpos en gemeente in Motopi gestig. Die sendingpos word deur verskeie Suid-Afrikaanse gemeentes ondersteun en befonds. Daar sorg hulle vir sowat 100 weeskinders, waarvan baie vigs het,” het Van Zyl bygevoeg. Dorette is aanvanklik in Botswana gebore, maar het na Suid-Afrika verhuis en Suid-Afrikaanse burgerskap gekry. Volgens Van Zyl het sy in ŉ stadium Tswana-onderrig aan die Noordwes-kampus van die Potchefstroomse Universiteit gegee.
“Hulle is baie erg getraumatiseer deur die voorval. Arielle is tans in hulle sorg.”